ഹാരിസണ്സ് കേസ് അവസാനിപ്പിക്കാനുള്ള സര്ക്കാര് നീക്കം ജനവഞ്ചന : വി.എം സുധീരന് ഹാരിസണ്സ് കമ്ബനി അധികൃതര്ക്കെതിരെയുള്ള വിജിലന്സ് കേസ് അവസാനിപ്പിക്കാനുള്ള പിണറായി സര്ക്കാരിന്റെ നീക്കങ്ങളും നടപടികളും അങ്ങേയറ്റത്തെ ജനവഞ്ചനയെന്ന് കോണ്ഗ്രസ് നേതാവ് വി.എം സുധീരന്. നിവേദിത പി ഹരന് കമ്മീഷന്, ജസ്റ്റിസ് മനോഹരന് കമ്മീഷന്, രാജമാണിക്യം റിപ്പോര്ട്ട്, ക്രൈംബ്രാഞ്ച്വിജിലന്സ് അന്വേഷണങ്ങള് തുടങ്ങി എല്ലാ റിപ്പോര്ട്ടുകളിലും സര്ക്കാരിന്റേതാണെന്ന് സംശയാതീതമായി തെളിയിക്കപ്പെട്ട ആയിരക്കണക്കിനേക്കര് ഭൂമി വ്യാജ രേഖകള് ചമച്ച് കയ്യടക്കിയ ഹാരിസണ്സ് കമ്ബനിയുടെ നിയമവിരുദ്ധമായ നടപടിക്കെതിരെ വിജിലന്സ് നടത്തിയ അന്വേഷണത്തില് കുറ്റകൃത്യങ്ങള് കണ്ടെത്തിയതിനെ തുടര്ന്നാണ് ഹാരിസന്റെ പേരിലുള്ള വിജിലന്സ് കേസ്. തൊഴിലാളിവര്ഗ പ്രസ്ഥാനം എന്നവകാശപ്പെടുന്ന കമ്മ്യൂണിസ്റ്റ് പ്രസ്ഥാനങ്ങള് നയിക്കുന്ന സംസ്ഥാന സര്ക്കാരിന്റെ ഈ നടപടി കുത്തക മുതലാളിത്ത ശക്തികള്ക്ക് ഇല്ലാത്ത അവകാശം സര്ക്കാരിന്റെ ഭൂമിയില് സ്ഥാപിച്ചു കൊടുക്കുന്നതിനുള്ള കുത്സിത നടപടികളുടെ തുടര്ച്ചയാണ്. ഹാരിസണ് കമ്ബനി വ്യാജരേഖകള് ചമച്ച് കൃത്രിമ നടപടികള് സ്വീകരിച്ച് നടത്തിയ കുറ്റകൃത്യങ്ങള് ഹൈദരാബാദിലെ ഫോറന്സിക് ലാബില് നടത്തിയ പരിശോധനയില് വ്യക്തമായിട്ടും ഈ കേസില് തുടര് നടപടി ഉപേക്ഷിക്കാനുള്ള വിജിലന്സ് അധികൃതരുടെ നീക്കത്തിന് പിന്നില് വന് രാഷ്ട്രീയ അഴിമതിയാണുള്ളത്. സിവില് കോടതിയില് കേസ് നിലനില്ക്കെ വ്യാജരേഖ നിര്മ്മാണ കേസ് ഇതെല്ലാം കണ്ടെത്തിയ വിജിലന്സ് തന്നെ പിന്വലിക്കാന് നടത്തുന്ന നീക്കങ്ങള് നിയമ വ്യവസ്ഥയോട് തന്നെ കാണിക്കുന്ന വെല്ലുവിളിയാണ്. ഈ കേസുമായി ബന്ധപ്പെട്ട് എഫ്ഐആര് റദ്ദാക്കുന്നതിന് വേണ്ടി സുപ്രീം കോടതി വരെ നടത്തിയ ഹാരിസന്റെ ശ്രമങ്ങള് പരാജയപ്പെട്ടിടത്താണ് വാദിയായ സര്ക്കാര് തന്നെ കുറ്റവാളികളുടെ സംരക്ഷകരാകുന്നത്. അതീവ വിചിത്രമായ ഈ നടപടിക്ക് പിന്നിലുള്ളത് സര്ക്കാരിന്റെ നിക്ഷിപ്ത താല്പര്യങ്ങള് മാത്രമാണെന്ന് വി.എം സുധീരന് ചൂണ്ടിക്കാട്ടി. സ്വന്തം ഭൂമി സംരക്ഷിക്കുന്നതിന് പകരം നിയമവിരുദ്ധമായി അതെല്ലാം കയ്യടക്കിയ കുറ്റവാളികളുടെ പിണിയാളുകളായി സര്ക്കാര് മാറുന്നത് ജനാധിപത്യ കേരളത്തിന് അപമാനകരമാണ്. അധികാര ദുര്വിനിയോഗം നടത്തി ജനതാല്പര്യം ബലികഴിച്ച് കുത്തക മുതലാളിത്ത പ്രീണനം നടത്തുന്ന സര്ക്കാരിന്റെ ഈ ദുര്നടപടി ജുഡീഷ്യല് സ്ക്രൂട്ടിണിക്ക് വിധേയമാക്കേണ്ടതാണ്. സര്ക്കാരിന്റെ ഈ ഗൂഢ നീക്കത്തെ അംഗീകരിക്കാതിരുന്ന വിജിലന്സ് കോടതിയുടെ സമയോചിതമായ ഇടപെടല് നിയമവ്യവസ്ഥയുടെ മൂല്യങ്ങള് ഉയര്ത്തിപ്പിടിക്കുന്നതും അഭിനന്ദനാര്ഹവുമാണ്. സര്ക്കാരിനവകാശപ്പെട്ട ഭൂമി സംരക്ഷിക്കുന്നതിന് നിരന്തരമായി കഠിനാധ്വാനം ചെയ്തു കൊണ്ടിരിക്കുന്ന അഡ്വ. സുശീലഭട്ടിന്റെ അഭിപ്രായം ആരായാനും വേണ്ടി കോടതി നോട്ടീസ് അയച്ചത് സ്വാഗതാര്ഹമാണ്. സിപിഎംസിപിഐ കേന്ദ്രനേതൃത്വങ്ങള് സംസ്ഥാന സര്ക്കാരിന്റെ നഗ്നമായ കോര്പ്പറേറ്റ് പ്രീണനത്തിനെതിരെ എന്ത് നിലപാടെടുക്കുന്നു എന്നതറിയാന് കേരളം കാത്തിരിക്കുകയാണെന്നും വി.എം സുധീരന് പ്രസ്താവനയില് പറഞ്ഞു.